ᱥᱮᱨᱮᱧ

ᱥᱮᱨᱮᱧ ᱨᱮᱱᱟᱜ ᱡᱟᱭ ᱛᱮᱫ
ᱢᱚᱱᱮ ᱡᱤᱣᱤ ᱨᱮ ᱟᱹᱭᱠᱟᱹᱣᱜ
ᱠᱟᱱ ᱨᱮᱱᱟᱜ ᱥᱟᱱᱟᱛᱮᱫ ᱯᱷᱚᱴᱮᱞ
ᱞᱟᱹᱜᱤᱫ ᱥᱮ~ ᱚᱸᱰᱚᱠᱚᱜ ᱠᱟᱱ 
ᱨᱟᱦᱟ ᱟᱛᱮ ᱨᱚᱲ ᱥᱮ ᱟᱲᱟᱝ ᱜᱮ

ᱥᱮᱨᱮᱧ

ᱯᱩᱭᱞᱩ ᱰᱟᱦᱟᱨ ᱥᱮᱨᱮᱧ-

{ᱵᱟᱦᱟ, ᱢᱟᱜᱢᱚᱬᱮ, ᱞᱟᱜᱽᱬᱮ ᱠᱚᱨᱮ
ᱥᱮᱨᱮᱧ ᱜᱟᱱᱚᱜᱼᱟ}

ᱪᱟᱯᱟᱠᱤᱭᱟᱹ ᱵᱟᱲᱮ ᱫᱟᱨᱮ ᱞᱟᱛᱟᱨ ᱛᱮ,

ᱵᱚᱭ ᱵᱤᱸᱫᱤ ᱡᱤᱞ ᱫᱚᱭ ᱫᱟᱹᱲ ᱠᱮᱫᱼᱟ ᱱᱟ,

ᱢᱚᱱᱮ ᱛᱮ ᱢᱟᱸᱭ ᱱᱮᱜᱦᱚᱨ ᱠᱟᱱᱟ ᱱᱟ ᱾

ᱧᱮᱞᱮ ᱢᱮᱥᱮ ᱫᱟᱫᱟ ᱵᱚᱭ ᱵᱤᱸᱫᱤ ᱡᱤᱞ ᱫᱚ,

ᱥᱟᱵᱮ ᱢᱮᱥᱮ ᱫᱟᱫᱟ ᱵᱚᱭ ᱵᱤᱸᱫᱤ ᱡᱤᱞ ᱫᱚ,

ᱛᱩᱧᱮ ᱢᱮᱥᱮ ᱫᱟᱫᱟ ᱵᱚᱭ ᱵᱤᱸᱫᱤ ᱵᱤᱨ ᱡᱤᱞ ᱫᱚ ᱾

ᱯᱩᱭᱞᱩ ᱥᱮᱨᱮᱧ-ᱰᱟᱦᱟᱨ
ᱯᱩᱭᱞᱩ ᱮᱱᱮᱡ-ᱰᱟᱦᱟᱨ 

ᱫᱚᱥᱟᱨ ᱥᱮᱨᱮᱧ-ᱞᱟᱜᱽᱬᱮ, 

ᱫᱚᱥᱟᱨ ᱮᱱᱮᱡ-ᱞᱟᱜᱽᱬᱮ
ᱛᱮᱥᱟᱨ ᱥᱮᱨᱮᱧ-ᱫᱚᱝ 

ᱛᱮᱥᱟᱨ ᱮᱱᱮᱡ-ᱫᱚᱝ
ᱯᱩᱱᱟᱜ ᱥᱮᱨᱮᱧ-ᱫᱚᱝᱜᱮᱲ 

ᱯᱩᱱᱟᱜ ᱮᱱᱮᱡ-ᱫᱚᱝᱜᱮᱲ 

ᱢᱚᱬᱮᱭᱟᱜ ᱫᱚ-ᱯᱷᱤᱨᱠᱟᱹᱞ 

ᱚᱱᱟ ᱛᱟᱭᱚᱢ ᱛᱮ ᱵᱟᱦᱟ,  

ᱢᱟᱜᱢᱚᱬᱮ, ᱥᱚᱦᱨᱟᱭ, ᱨᱤᱸᱡᱟ,  

ᱠᱟᱨᱟᱢ, ᱴᱟᱱᱴᱟ ᱮᱢᱟᱱ ᱥᱮᱨᱮᱧ 

ᱮᱱᱮᱡ ᱠᱚ ᱡᱩᱜᱽ ᱡᱟᱹᱱᱤᱡ 

ᱛᱚᱝᱜᱮ ᱤᱫᱤ ᱭᱮᱱᱟ ᱾  

ᱥᱮᱨᱮᱧ ᱠᱷᱚᱱ ᱮᱱᱮᱡ,  

ᱮᱱᱮᱡ ᱠᱷᱚᱱ ᱫᱩᱯᱩᱞᱟᱹᱲ,  

ᱫᱩᱯᱩᱞᱟᱹᱲ ᱠᱷᱚᱱ ᱡᱩᱯᱩᱨᱤ,  

ᱡᱩᱯᱩᱨᱤ ᱠᱷᱚᱱ ᱡᱟᱱᱟᱢ,  

ᱡᱟᱱᱟᱢ ᱠᱷᱚᱱ ᱫᱟ~ᱟᱱ,  

ᱫᱟ~ᱟᱱ ᱫᱟ~ᱟᱱ ᱛᱮᱜᱮ 

ᱥᱤᱨᱡᱚᱱ ᱮᱱᱟ ᱫᱚᱝ, 

ᱱᱤᱛ ᱫᱚ ᱵᱚ ᱥᱮᱨᱮᱧᱟ ᱫᱚᱝ 

=ᱫᱚᱝ ᱥᱮᱨᱮᱧ= 

{ᱵᱟᱞᱮ ᱫᱚᱝ, ᱪᱷᱟᱹᱴᱭᱟᱹᱨ ᱫᱚᱝ, ᱮᱴᱟᱜ ᱚᱠᱛᱚ ᱦᱚᱸ ᱜᱟᱱᱚᱜ ᱜᱮᱭᱟ} 

ᱫᱚᱝ ᱫᱚ ᱚᱠᱟᱨᱮ ᱵᱩᱥᱟᱹᱲ ᱞᱮᱱ,  

ᱫᱚᱝ ᱫᱚ ᱚᱠᱟᱨᱮ ᱡᱟᱱᱟᱢ ᱞᱮᱱ,  

ᱫᱚᱝ ᱫᱚ ᱞᱤᱥᱚᱭ ᱞᱚᱥᱚᱭ,  

ᱫᱚᱝ ᱫᱚ ᱱᱟᱯᱟᱭ ᱫᱚᱝ ᱫᱚ ᱾  

ᱫᱚᱝ ᱫᱚ ᱦᱤᱦᱤᱲᱤ ᱨᱮ ᱵᱩᱥᱟᱹᱲ ᱞᱮᱱ,  

ᱫᱚᱝ ᱫᱚ ᱯᱤᱯᱤᱲᱤ ᱨᱮ ᱡᱟᱱᱟᱢ ᱞᱮᱱ,  

ᱫᱚᱝ ᱫᱚ ᱞᱤᱥᱚᱭ ᱞᱚᱥᱚᱭ,  

ᱫᱚᱝ ᱫᱚ ᱠᱩᱸᱵᱟᱹ ᱞᱚᱭᱚᱝ ᱨᱮ,  

ᱫᱚᱝ ᱫᱚ ᱱᱟᱯᱟᱭ ᱫᱚᱝ ᱫᱚ ᱾ 

ᱫᱚᱝ ᱥᱮᱨᱮᱧ  

{ᱵᱷᱟᱸᱰᱟᱱ ᱫᱚᱝ ᱠᱟᱱᱟ, ᱮᱴᱟᱜ ᱡᱚᱠᱷᱟᱜ ᱥᱮᱨᱮᱧ ᱦᱚᱸ ᱜᱟᱱᱚᱜ ᱜᱮᱭᱟ}

ᱚᱛ ᱡᱟᱱᱟᱢ ᱞᱮᱱᱟ 
ᱫᱷᱩᱵᱤ ᱜᱟᱥ ᱡᱟᱱᱟᱢ ᱞᱮᱱᱟ, 
ᱢᱟᱹᱱᱢᱤ ᱡᱟᱱᱟᱢ ᱞᱮᱱᱟ
ᱫᱩᱠ ᱦᱚᱸ ᱡᱟᱱᱟᱱ ᱾
ᱠᱟᱸᱥᱟ ᱯᱤᱛᱚᱞ ᱡᱟᱱᱟᱢ ᱞᱮᱱᱟ
ᱟᱹᱪᱩᱨ ᱵᱤᱦᱩᱨ ᱡᱟᱱᱟᱢ ᱞᱮᱱᱟ, 
ᱢᱟᱹᱱᱢᱤ ᱡᱟᱱᱟᱢ ᱞᱮᱱᱟ
ᱫᱩᱠ ᱦᱚᱸ ᱡᱟᱱᱟᱢ ᱾

ᱫᱚᱝ ᱥᱮᱨᱮᱧ 

{ᱵᱟᱯᱞᱟ ᱫᱚᱝ ᱠᱟᱱᱟ, ᱮᱴᱟᱜ ᱡᱚᱠᱷᱟᱜ ᱥᱮᱨᱮᱧ ᱦᱚᱸ ᱜᱟᱱᱚᱜ ᱜᱮᱭᱟ}

ᱛᱚᱠᱚᱭ ᱥᱤᱨᱡᱟᱹᱣ ᱞᱮᱫᱼᱟ
ᱱᱚᱶᱟ ᱮᱱᱮᱡ ᱥᱮᱨᱮᱧ, 
ᱛᱚᱠᱚᱭ ᱥᱤᱨᱡᱟᱹᱣ ᱞᱮᱫᱼᱟ
ᱥᱤᱵᱤᱞ ᱨᱟᱦᱟ ᱾
ᱥᱤᱧ ᱪᱟᱸᱫᱚᱭ ᱥᱤᱨᱡᱟᱹᱣ ᱞᱮᱫᱼᱟ
ᱱᱚᱶᱟ ᱮᱱᱮᱡ ᱥᱮᱨᱮᱧ, 
ᱧᱤᱫᱟᱹ ᱪᱟᱸᱫᱚᱭ ᱥᱤᱨᱡᱟᱹᱣ ᱞᱮᱫᱼᱟ
ᱥᱤᱵᱤᱞ ᱨᱟᱦᱟ ᱾

ᱫᱚᱝ ᱥᱮᱨᱮᱧ {ᱱᱟᱜᱟᱢ ᱫᱚᱝ}

{ᱵᱟᱯᱞᱟ, ᱵᱷᱟᱸᱵᱟᱱ, ᱵᱟᱹᱦᱩ, ᱡᱟᱶᱟᱭ ᱧᱮᱞ ᱠᱚᱨᱮ ᱦᱚᱸ ᱥᱮᱨᱮᱧ ᱜᱟᱱᱚᱜ ᱜᱮᱭᱟ}

ᱥᱮᱫᱟᱭ ᱠᱷᱮᱨᱣᱟᱲ ᱫᱤᱥᱚᱢ
ᱦᱮᱥᱮᱡ ᱥᱮᱠᱮᱡ ᱫᱤᱥᱚᱢ, 
ᱥᱮᱫᱟᱭ ᱠᱷᱮᱨᱣᱟᱲ ᱫᱤᱥᱚᱢ
ᱪᱟᱢᱯᱟ ᱜᱟᱲ ᱨᱮ ᱾
ᱱᱟᱦᱟᱜ ᱠᱷᱮᱨᱣᱟᱲ ᱫᱤᱥᱚᱢ
ᱦᱩᱨᱩᱫ ᱠᱷᱩᱱᱴᱩᱫ ᱫᱤᱥᱚᱢ, 
ᱱᱟᱦᱟᱜ ᱠᱷᱮᱨᱣᱟᱲ ᱫᱤᱥᱚᱢ
ᱵᱩᱨᱩ ᱠᱚᱬ ᱨᱮ ᱾
ᱱᱟᱦᱟᱜ ᱠᱷᱮᱨᱣᱟᱲ ᱫᱤᱥᱚᱢ
ᱜᱟᱰᱟ ᱰᱷᱤᱯ ᱨᱮ ᱾

ᱫᱚᱝ ᱥᱮᱨᱮᱧ 

{ᱱᱟᱜᱟᱢ ᱫᱚᱝ ᱠᱟᱱᱟ, ᱡᱚᱛᱚ ᱚᱠᱛᱚ ᱠᱮᱜᱮ ᱥᱮᱨᱮᱧ ᱜᱟᱱᱚᱜᱼᱟ}

ᱪᱟᱹᱭᱜᱟᱲ ᱪᱟᱢᱯᱟᱜᱟᱲ ᱞᱤᱞᱤᱵᱤᱛᱤ, 
ᱵᱟᱫᱚᱞᱤ ᱠᱚᱸᱭᱰᱟ ᱞᱤᱠᱷᱚᱱ ᱜᱚᱲᱦᱚᱱ, 
ᱪᱤᱠᱟᱹᱛᱮ ᱜᱟᱲ ᱫᱚᱵᱚᱱ ᱵᱟᱹᱜᱤᱭᱟᱫᱼᱟ ᱾
ᱪᱟᱹᱭᱜᱟᱲ ᱪᱟᱢᱯᱟᱜᱟᱲ ᱪᱟᱭᱟᱭᱮᱱᱟ, 
ᱵᱟᱫᱚᱞᱤ ᱠᱚᱸᱭᱰᱟ ᱵᱟᱜᱟᱦᱤᱭᱮᱱ, 
ᱚᱱᱟᱛᱮ ᱜᱟᱲ ᱫᱚᱵᱚᱱ ᱵᱟᱹᱜᱤᱭᱟᱫᱼᱟ ᱾ 

ᱫᱚᱝ ᱥᱮᱨᱮᱧ 

{ᱥᱟᱨᱱᱟ ᱫᱷᱚᱨᱚᱢ ᱫᱚᱝ, ᱡᱚᱛᱚ ᱚᱠᱛᱚ ᱜᱮ ᱥᱮᱨᱮᱧ ᱜᱟᱱᱚᱜᱼᱟ}

ᱟᱵᱚ ᱟᱹᱫᱤᱵᱟᱹᱥᱤ 
ᱥᱟᱱᱟᱢ ᱠᱷᱮᱨᱣᱟᱲ ᱡᱟᱹᱛᱤ, ᱞᱟᱥᱟᱬ ᱦᱮᱫᱜᱮ ᱛᱟᱵᱚ, ᱡᱟᱦᱮᱨ ᱜᱟᱲ ᱫᱚ ᱾ ᱥᱟᱨᱛᱮ ᱥᱟᱹᱜᱩᱱ ᱥᱟᱨᱱᱟ, ᱫᱷᱚᱨᱚᱢ ᱛᱷᱩᱢᱛᱮ ᱚᱱᱟ, ᱞᱟᱥᱟᱬ ᱦᱮᱫᱜᱮ ᱛᱟᱵᱚ, ᱥᱟᱨᱱᱟ ᱫᱷᱚᱨᱚᱢ ᱾

ᱫᱚᱝ ᱥᱮᱨᱮᱧ 

{ᱵᱟᱹᱦᱩ, ᱡᱟᱶᱟᱭ ᱧᱮᱞ ᱡᱚᱠᱷᱟᱜ ᱨᱮᱭᱟᱜ, ᱮᱴᱟᱜ ᱚᱠᱛᱚᱦᱚᱸᱥᱮᱨᱮᱧ 
ᱜᱟᱱᱚᱜ ᱜᱮᱭᱟ}

ᱪᱮᱞᱮ ᱟᱯᱮ ᱯᱮᱲᱟ ᱪᱮᱛᱮ ᱛᱟᱯᱮ ᱡᱟᱹᱛᱤ?
ᱠᱚᱪᱮ ᱠᱟᱬᱵᱟ ᱯᱮᱲᱟ ᱦᱮᱸᱥᱮᱞ ᱯᱟᱭᱬᱟ, 
ᱛᱤ ᱨᱮ ᱟᱜ ᱥᱟᱨ ᱛᱟᱞᱮ ᱥᱟᱹᱨᱤ ᱥᱟᱯᱟᱵ, 
ᱡᱟᱹᱛᱤ ᱛᱟᱞᱮ ᱯᱮᱲᱟ ᱨᱤᱞᱟᱹᱢᱟᱞᱟ ᱾
ᱟᱯᱮ ᱫᱚ ᱪᱤᱞᱤ ᱪᱮᱛᱮ ᱛᱟᱯᱮ ᱡᱟᱹᱛᱤ?
ᱠᱤᱛᱟᱹ ᱠᱟᱺᱦᱰᱩᱢ ᱯᱮᱲᱟ ᱨᱮᱭᱟᱲ ᱠᱟᱸᱫᱷᱟ, 
ᱛᱤ ᱨᱮ ᱢᱮᱱᱟᱜ ᱛᱟᱞᱮ ᱥᱚᱱᱮᱨ ᱥᱤᱠᱲᱤ, 
ᱡᱟᱹᱛᱤ ᱛᱟᱞᱮ ᱯᱮᱲᱟ ᱪᱮᱨᱮᱡ ᱵᱮᱨᱮᱡ ᱾

ᱫᱚᱝ ᱥᱮᱨᱮᱧ 

{ᱠᱩᱲᱤ ᱜᱤᱫᱽᱨᱟᱹ ᱵᱤᱫᱟᱹᱭ ᱚᱠᱛᱚ ᱨᱮᱱᱟᱜ}

ᱥᱟᱹᱜᱤᱧ ᱫᱤᱥᱚᱢ ᱢᱤᱨᱩ
ᱥᱟᱹᱜᱤᱧ ᱱᱟᱸᱭᱦᱟᱹᱨ, 
ᱡᱚᱱᱚᱢᱮᱨ ᱡᱩᱜᱽ ᱢᱤᱨᱩ
ᱜᱟᱛᱮ ᱟᱯᱟᱫ ᱾
ᱨᱩᱣᱟᱜ ᱦᱟᱹᱥᱩᱜ ᱢᱤᱨᱩ
ᱠᱷᱚᱵᱚᱨ ᱥᱮᱴᱮᱨᱚᱜ ᱛᱮ, ᱫᱷᱩᱵᱤ ᱛᱟᱥᱟᱫ ᱢᱤᱨᱩ ᱚᱢᱚᱱ ᱟᱢ ᱫᱚ ᱾

ᱫᱚᱝ ᱥᱮᱨᱮᱧ 

{ᱡᱚᱛᱚ ᱚᱠᱛᱚ ᱨᱮᱜᱮ 
ᱥᱮᱨᱮᱧ ᱜᱟᱱᱚᱜᱼᱟ}

ᱠᱩᱞᱦᱤ ᱢᱩᱪᱟᱹᱫ ᱨᱮᱢᱟ, 
ᱥᱟᱹᱜᱩᱱ ᱯᱮᱨᱮᱡ ᱴᱷᱤᱞᱤ, ᱵᱚᱞᱚᱱ ᱜᱮᱭᱟᱹᱧ ᱟᱹᱛᱩ, 
ᱯᱮᱲᱟ ᱦᱤᱨᱤ ᱾
ᱠᱩᱞᱤᱭᱤᱧ ᱨᱮᱦᱚᱸ ᱠᱚ, 
ᱵᱟᱠᱚ ᱠᱩᱞᱤᱧ ᱨᱮᱦᱚᱸ, 
ᱤᱧ ᱛᱤᱧ ᱞᱟᱹᱭ ᱥᱚᱫᱚᱨᱚᱜ, ᱴᱩᱣᱟᱨ ᱥᱚᱨᱮᱱ ᱾

ᱫᱚᱝ ᱥᱮᱨᱮᱧ {ᱫᱷᱚᱨᱚᱢ ᱫᱚᱝ}

{ᱡᱚᱛᱚ ᱚᱠᱛᱚ ᱨᱮᱜᱮ ᱥᱮᱨᱮᱧ ᱜᱟᱱᱚᱜᱼᱟ}

ᱪᱤᱠᱟᱹᱛᱮ ᱠᱩᱸᱭᱰᱤ ᱥᱩᱱᱩᱢᱟᱱᱟ, ᱪᱤᱠᱟᱹᱛᱮ ᱢᱟᱛᱠᱚᱢ ᱨᱟᱥᱟᱦᱟᱱᱟ ᱾
ᱡᱤᱣᱤᱨᱮ ᱫᱷᱚᱨᱚᱢ ᱥᱟᱹᱨᱤᱭᱟᱱᱟ, 
ᱫᱷᱟᱹᱨᱛᱤᱨᱮ ᱫᱷᱚᱨᱚᱢ ᱢᱟᱰᱮᱨᱮᱱᱟ ᱾

ᱞᱟᱜᱽᱬᱮ ᱥᱮᱨᱮᱧ 

{ᱨᱮᱸᱜᱮᱡ ᱦᱚᱲ ᱦᱟᱥᱟ ᱞᱟ~ ᱡᱚᱠᱷᱟᱜ ᱮ ᱥᱮᱮᱧ ᱡᱚᱝ ᱠᱟᱱᱟ} 

ᱛᱟ~ ᱞᱟ ᱥᱤ~ ᱛᱩᱝ ᱨᱮ~ ᱦᱟᱥᱟᱧ ᱞᱟ~ᱞᱟ ᱠᱟᱱ,ᱚ~ᱲᱟᱜ ᱨᱮ ᱮᱨᱟ ᱦᱚᱯᱚᱱ ᱨᱮᱸ~ᱜᱮᱡ ᱡᱟ~ᱞᱟ ᱛᱮ ᱾ ᱚᱛ ᱞᱚ~ᱞᱚ ᱠᱟᱱᱟ ᱥᱮᱨᱢᱟ ᱥᱤ~ᱛᱩᱝ ᱠᱟᱱ,ᱨᱤ~ᱢᱤ~ᱞ ᱜᱚᱫᱽᱢᱮ ᱪᱟ~ᱫᱚ ᱩ~ᱢᱩᱞ ᱠᱟ.~ᱧ ᱢᱮ ᱾

ᱞᱟᱜᱽᱬᱮ ᱥᱮᱨᱮᱧ 

{ᱡᱚᱛᱚ ᱚᱠᱛᱚᱜᱮ ᱥᱮᱨᱮᱧ ᱜᱟᱱᱚᱜᱼᱟ}

ᱡᱟᱱᱟᱢ ᱟᱹᱛᱩ ᱡᱟᱱᱟᱢ ᱫᱤᱥᱚᱢ, 
ᱨᱟᱹᱥᱠᱟᱹ ᱞᱟᱞᱮ ᱪᱟᱯᱮ, 
ᱡᱟᱱᱟᱢ ᱟᱭᱳ ᱵᱟᱵᱟ ᱠᱚᱞᱮ, 
ᱫᱩᱞᱟᱹᱲ ᱞᱟᱞᱮ ᱪᱟᱯᱮ ᱾
ᱦᱚᱭ ᱥᱤᱛᱩᱝ ᱨᱟᱵᱟᱝ ᱡᱟᱹᱯᱩᱫ
ᱨᱮᱸᱜᱮᱡ ᱛᱮᱛᱟᱝ ᱡᱟᱞᱟ, 
ᱛᱳᱣᱟ ᱫᱟᱨᱮ ᱜᱚᱢᱦᱮᱲ ᱩᱢᱩᱞ, 
ᱛᱟᱦᱮᱱ ᱨᱤᱞᱟᱹ ᱢᱟᱞᱟ ᱾